CELEX: E2019P0012
Language: et
Date: 2019-12-18 00:00:00
Title: Haldusasjade vaidluskomisjoni 18. detsembri 2019. aasta taotlus EFTA kohtult nõuandva arvamuse saamiseks kohtuasjas Adpublisher AG vs. K (Kohtuasi E-12/19) 2020/C 110/09

2.4.2020   
            
            
               ET
            
            
               Euroopa Liidu Teataja
            
            
               C 110/10
            
         
      Haldusasjade vaidluskomisjoni 18. detsembri 2019. aasta taotlus EFTA kohtult nõuandva arvamuse saamiseks kohtuasjas Adpublisher AG vs. K
      (Kohtuasi E-12/19)
      (2020/C 110/09)
      EFTA kohtu kantselei sai 23. detsembril 2019 haldusasjade vaidluskomisjon (Beschwerdekommission für Verwaltungsangelegenheiten) 18. detsembri 2019. aasta taotluse nõuandva arvamuse saamiseks kohtuasjas Adpublisher AG vs. K järgmistes küsimustes:
      
                  1.
               
               
                  Kas Euroopa Parlamendi ja nõukogu 27. aprilli 2016. aasta määrusest (EL) 2016/679 (füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus)) või mõnest muust EMP õigusaktist tuleneb, et isikuandmete kaitse üldmääruse alusel võib kaebuse läbi vaadata võistlevas üldmenetluses nii, et kaebuse menetlemisel kaebuse esitaja nime ja aadressi ei avaldata?
                  Kui vastus küsimusele on jaatav: Kas sellisel juhul peab anonüümsusel olema vähemalt esmapilgul tõendatud õiguspärane põhjus, või ei ole anonüümsuse säilitamiseks vaja ühtegi põhjendust?
               
            
                  2.
               
               
                  Kas liikmesriigi siseriikliku menetlusõigusega peab olema tagatud, et isikuandmete kaitse üldmääruse artikli 77 kohane kaebuse läbivaatamise menetlus on andmesubjekti jaoks tasuta ka kõikides muudes riiklikes apellatsiooniorganites ja et andmesubjektilt ei saa nõuda ka kulude hüvitamist?
               
            
                  3.
               
               
                  Kui vastus esimesele küsimusele on jaatav, teisele küsimusele aga eitav, ehk kui isikuandmete kaitse üldmääruse kohane võistlev üldmenetlus võib toimuda ilma, et kaebemenetluses avaldataks kaebuse esitanud isiku nimi ja aadress, kuid seejuures ei pea siseriiklikus menetlusõiguses olema tagatud, et isikuandmete kaitse üldmääruse artikli 77 kohane kaebuse läbivaatamise menetlus on andmesubjekti jaoks tasuta ka kõikides muudes riiklikes apellatsiooniorganites –, siis on küsimus järgmine: kuidas saab anonüümseks jäävalt andmesubjektilt sisse nõuda kaebuse menetlemise tulemusel tehtud otsusega ettenähtud kulud?